[{"text_idx": "#000005", "text": "Dan gadeiryddiaeth y Farwnes Kay Andrews, rhoddodd panel o feirniaid nodedig wobrau i bum phrosiect, i gydnabod ymdrechion pobl ifanc, prentisiaid a gwirfoddolwyr, a gwaith adfer ar adeiladau hanesyddol."}, {"text_idx": "#000007", "text": "Archif Menywod Cymru a enillodd y wobr am y Prosiect Ymchwil, Dehongli neu Gofnodi Treftadaeth Gorau am eu prosiect Lleisiau o Lawr y Ffatri. Recordiodd gwirfoddolwyr atgofion cannoedd o fenywod a fu\u2019n gweithio mewn ffatri\u0308oedd rhwng 1945 a 1975, yn aml fel prif enillydd cyflog y teulu."}, {"text_idx": "#000008", "text": "Dyfarnwyd y wobr am Grefftwr neu Brentis Gorau i Matthew Roberts a Brett Burnell am eu gwaith yn ailgreu, yn Sain Ffagan Amgueddfa Werin Cymru, neuadd fawr palas y Tywysog Llywelyn ar Ynys Mo\u0302n, sy\u2019n dyddio\u2019n o\u0302l i\u2019r drydedd ganrif ar ddeg, i\u2019w defnyddio ar gyfer gwersi hanes ac i alluogi grwpiau ysgol i gysgu yno dros nos."}, {"text_idx": "#000011", "text": "Enillydd pleidlais y cyhoedd \u2013 a oedd yn seiliedig ar y pymtheg prosiect a gyrhaeddodd y rhestr fer \u2013 oedd Cwrt Insole, y plasty neo-Gothig rhestredig Gradd II* yn Llandaf a achubwyd gan ymdrechion y gymuned ac a adferwyd i ddarparu neuadd gymunedol, caffi a chanolfan ymwelwyr."}, {"text_idx": "#000012", "text": "Wrth gyflwyno\u2019r gwobrau, meddai\u2019r Farwnes Andrews: \u2018Roedd y beirniaid yn rhyfeddu at amrywiaeth a safon yr holl brosiectau a phobl a enwebwyd ar gyfer y gwobrau. Roedd yn wirioneddol anodd dewis o blith cymaint o brosiectau sy\u2019n dangos ymrwymiad a brwdfrydedd dros dreftadaeth. Dewiswyd prosiectau yr oeddem yn teimlo y bydden nhw\u2019n ysbrydoli pobl eraill i wneud yr un fath neu a oedd yn mynd i\u2019r afael a\u0302 threftadaeth mewn perygl, ond mae pawb a enwebwyd ac a gyrhaeddodd y rhestr fer yn haeddu cael eu llongyfarch am eu camp.\u2019"}, {"text_idx": "#000013", "text": "Dywedodd yr Arglwydd Andrew Lloyd Webber: \u2018Pleser arbennig i mi yw gweld y Gwobrau Angel yn cael eu cynnal yng Nghymru a hoffwn fanteisio ar y cyfle i ddiolch nid yn unig i\u2019r enillwyr ond i bawb sy\u2019n gysylltiedig a\u0302\u2019r amrywiaeth syfrdanol o brosiectau treftadaeth ar y rhestr fer. Rydych chi i gyd yn haeddu cael eich cydnabod a\u2019ch llongyfarch am y cyfraniad allweddol a wnewch at ddiogelu treftadaeth, adeiladau, tirweddau a sgiliau crefft unigryw i\u2019r cenedlaethau a ddaw.\u2019"}, {"text_idx": "#000015", "text": "\u2018Mae cryfder y prosiectau buddugol a\u2019r rhai sydd ar y rhestr fer yn dangos y cyfoeth o gynlluniau cadwraeth treftadaeth sy\u2019n digwydd yng Nghymru heddiw \u2013 sy\u2019n gyffrous iawn ar gyfer lleoedd hanesyddol Cymru. Hoffwn longyfarch bob un o\u2019r enillwyr a\u2019u hannog i barhau i weithio\u2019n galed i gadw, adfer ac arddangos hanes Cymru ar gyfer cenedlaethau\u2019r dyfodol."}, {"text_idx": "#000016", "text": "\u2018Ac \u2013 ar ran pawb yng Ngwobrau Angel Treftadaeth Cymru \u2013 hoffwn ddiolch i Andrew Lloyd Webber a phawb yn Sefydliad Andrew Lloyd Webber, sy\u2019n gweithio\u2019n ddiflino i hyrwyddo\u2019r celfyddydau, diwylliant a threftadaeth er budd pob ledled y DU.\u2019"}, {"text_idx": "#000017", "text": "Bydd y prosiectau llwyddiannus hyn o Gymru (ac eithrio enillydd pleidlais y cyhoedd) yn awr yn mynd ymlaen i gael eu hystyried ar gyfer gwobr yr enillydd cyffredinol ochr yn ochr a\u0302\u2019r prosiectau o Loegr, Gogledd Iwerddon a\u2019r Alban yn y seremoni yn Llundain ar 27 Tachwedd 2018."}, {"text_idx": "#000023", "text": "Mae\u2019r chweched wobr ar gyfer hoff brosiect y cyhoedd."}, {"text_idx": "#000024", "text": "Dewiswyd tri pherson neu brosiect ym mhob categori a chyhoeddwyd y rhestri byr ar 9 Medi 2018."}]